b'\n_START_ARTICLE_\nUlla Poulsen Skou\n_START_SECTION_\nBiografi\n_START_PARAGRAPH_\nSammen med sin mand forlod hun i 1927 Det Kongelige Teater for at turnere rundt i Europa og USA med skuespil og dans. Efter at v\xc3\xa6re blevet ansat ved Det Kongelige Teater igen i 1931 dansede hun hovedparti i et v\xc3\xa6ld af balletter, blandt andre Sylfiden og Den lille Havfrue. Hun havde ogs\xc3\xa5 roller som Titania i En sk\xc3\xa6rsommernatsdr\xc3\xb8m, Anitra i Peer Gynt og Agnete i Elverh\xc3\xb8j. Sidel\xc3\xb8bende med sin balletkarriere var hun teaterskuespillerinde, og hun medvirkede i spillefilmene Den kloge mand og Balletten danser samt i sidste afsnit af tv-serien Matador som Mammy, mor til Maude og Elisabeth. I 1934 modtog hun Ingenio et arti af kong Christian X._NEWLINE_Efter at hendes mand var d\xc3\xb8d, forlod hun endegyldigt teateret i 1939 og giftede sig samme \xc3\xa5r med sekondl\xc3\xb8jtnant i Livgarden, hofj\xc3\xa6germester, senere kammerherre Christian Carl Otto Rosen\xc3\xb8rn-Lehn, lensbaron til Orebyg\xc3\xa5rd og Berritzg\xc3\xa5rd godser. \xc3\x86gteskabet blev opl\xc3\xb8st i 1943. Ulla Poulsen Skou etablerede herefter sine egne danseskoler i K\xc3\xb8benhavn og Aalborg. Desuden har hun i \xc3\xa5rene efter udgivet flere b\xc3\xb8ger og lavet skulpturer af metaltr\xc3\xa5de._NEWLINE_I 1947 giftede hun sig for tredje gang, denne gang med hotelejer Helge Nordahl Skou, med hvem hun drev Hotel Ph\xc3\xb8nix i Aalborg. Ulla Poulsen Skou d\xc3\xb8de i 2001, knapt 96 \xc3\xa5r gammel, og er begravet p\xc3\xa5 Almen Kirkeg\xc3\xa5rd i Aalborg.'